Die Resolution-klasduikboot is die eerste klas van kernaangedrewe ballistiese missielduikbote van die Britse Vloot. Daar is vier duikbote in die klas gebou en hulle was toegerus met Polarismissiele. Die aanvanklike bestelling was vir vyf, maar dit is na vier verminder deur die Arbeiderregering wat in 1964 in Brittanje aan bewind gekom het. Die Resolution-klas was 'n waterskeidingsklas, hulle is beskou as die ekwivalent van 'n slagskip en derhalwe is hulle genoem na die bekendste slagskepe van die Britse Vloot: Resolution, Repulse, Renown en Revenge. Hul verskyning het ook finaal Brittanje se status as 'n kernmoondheid bevestig aangesien elkeen van die duikbote 16 Polaris A3-missiele gedra het. Die boeg en agterstewe van elke duikboot is in Engeland vervaardig en dan aanmekaargesit met die middelste gedeelte wat die missiele dra wat in Amerika ontwerp is. Die Polarismissiel is 9,4 m lank en kan teikens 4 630 km ver tref. Die HMS Resolution is in 1967 in diens gestel en was vir 'n jaar in opleiding terwyl toetse gedoen is voor hy vertrek het na Kaap Kennedy om 'n Polarismissiel af te vuur as deel van die toetse.